Ma nistgħux ma niqfux bħala poplu u tul dawn il-jiem inħarsu lejn dak li dawn il-gżejjer għaddew minnu fil-passat. Fl-istess ħin għandna wkoll inħarsu lejn dak li ġej mix-xenarju internazzjonali. Pajjiżna, tul l-aħħar gwerra dinjija kien fiċ-ċentru tal-konflitt. Il-pożizzjoni strateġika tagħna f'nofs il-Mediterran żammitna, għal numru ta' snin, taħt l-aktar attakki qawwija u mdemmija. F'mumenti partikolari konna fost dawk il-ftit postijiet liberi mill-ħakma faxxista u nażista. Pajjiżna kien u baqa' hekk flimkien ma' Londra fuq naħa, u Stalingrad fuq l-oħra. Missirijietna irreżistew, ma ċedawx u għalhekk aħna bqajna ngħixu fil-libertà. Niċċelebraw fil-15 ta' Awissu jum mimli b'wirt storiku. Din is-sena, anzi, niċċelebraw il-ħamsa u sebgħin anniversarju tiegħu. Inħarsu lura u niftakru li mertu tal-Konvoj ta' vapuri, taħt l-operazzjoni navali u militari magħrufa bħala 'Operation Pedestal', wasal is-sokkors għalina. Dik hija paġna tal-ħajja tagħna mimlija b'atti ta' kuraġġ, determinazzjoni u perseveranza. Fejn bnedmin taw ħajjithom għal bnedmin oħra. Fejn l-irġiel iddistingwew ruħhom minn dawk li ma kinux. Mhux biss, imma huwa dak il-mument meta l-id tal-Provvidenza intervjeniet għalina sabiex ma ninħakmux mill-ħażen ta' dak li l-materjaliżmu tal-lemin estrem ġieb miegħu. Jgħaddu kemm jgħaddu snin dak li seħħ ma nistgħux, u m'għandniex, ninsewh. Mumenti ta' prova Dan il-poplu, mat-trapass tas-snin żamm ruħu viċin ta' dak li emmnu fih missirijietna. Il-fidi Nisranija tagħna hija waħda bażata fuq il-fatti u l-provi. Mhix waħda maħluqa, anqas immaġinata. Diversi fost dawk li għexu hawn jafu li hemm dan l-intervent li żammna mixjin 'il quddiem. Ikunu xi jkunu d-diffikultajiet, aħna narawhom bħala mument ta' prova. Eżamijiet li fihom irridu nuru l-abbiltà tagħna li nissuperawhom mingħajr ma niżbaljaw. Hemm għamlu ta' qabilna. Ħallewlna wirt li nistgħu narawh u li, jekk irridu, nkomplu nsegwuh. Tawna dak li l-bnedmin ta' rieda tajba kapaċi jagħtu. Tawna wirt anki fil-feriti li dik it-Tieni Gwerra Dinjija ħallitilna. Tajna eżempji kbar Għax hemm ġlieda li pajjiżna għamel favur is-sewwa kontra dak li huwa ħażin. Għandna direzzjoni ċara li segwejna tul is-sekli: dik li naħdmu għat-tajjeb u nirreżistu u nikkumbattu dak li mhuwiex. Nistgħu nkomplu nogħlew 'il fuq kemm nibqgħu kapaċi nimxu f'din it-triq u nsemmgħu leħinna, kif għandna. Il-prinċipji tagħna jibqgħu dawl għalina u għall-oħrajn. Tajna eżempji kbar darbtejn fl-istorja taċ-ċiviltà Ewropea u Mediterranja. Għax sija fl-Assedju l-Kbir, kif ukoll f'dan l-aħħar kunflitt mondjali, bis-sagrifiċċji tagħna ppreservajna l-libertà u l-ġustizzja tal-oħrajn ukoll. Wara dawn is-snin m'għandniex nintelqu, imma rridu nifhmu li l-valur tagħna bħala poplu, fost l-oħrajn jiddependi minn fuq kemm nibqgħu dak li aħna: bnedmin li jiġġieldu għas-sewwa. Peniżola Koreana Dan kollu huwa iktar u iktar rilevanti llum tul din il-ġimgħa, meta x-xenarju internazzjonali jitlob attenzjoni partikolari. Għax dak li għaddej bħalissa fil-peniżola Koreana huwa ta' nkwiet għalina wkoll. Il-fatt li fil-parti ta' fuq hemm reġim dittatorjali mill-iktar gravi fejn hemm mexxej, Kim Jong Un, li daħħal f'rasu li jrid juri s-saħħa ta' pajjiżu billi jarmah b'armi nukleari. Iż-żewġ provi li saru fl-4 u fit-28 ta' Lulju ma' żewġ missili magħrufa bħala 'Intercontinental ballistic missiles' ma niżlu tajjeb ma' ħadd. Anqas it-theddida li saret ftit jiem ilu li sejjer isir attakk fuq il-gżira ta' Guam, territorju tal-Istati Uniti tal-Amerika, ma kienet mossa tajba. Nazzjonijiet Uniti Dak li huwa għaddej mhuwa faċli xejn sabiex jiġi solvut. Kunflitt militari huwa, kif dejjem, minnu nnifsu imprevedibbli. Dak li jinbeda ma' poplu li l-kredu tiegħu huwa biss dak tal-armi ma jafx id-direzzjoni finali tiegħu. Hemm ħafna fin-nofs. Popli varji, bħal dawk tal-Korea ta' Isfel, il-Ġappun u ċ-Ċina, jinsabu proprju fiċ-ċentru tal-kwistjoni. Proprju għalhekk li tul din il-ġimgħa kien hemm apprezzament ġenerali, anki tagħna fil-Partit Nazzjonalista, għar-riżoluzzjoni li għaddiet fl-Organizzazzjoni tan-Nazzjonijiet Uniti li approvat, fil-Kunsill tas-Sigurtà tagħha, riżoluzzjoni aktar iebsa fil-konfront tal-Korea ta' Fuq. Mejda tan-negozjati Permezz ta' dan il-pass ser jiġi maqtugħ madwar biljun dollaru lil dak il-pajjiż. Pass li huwa fih innifsu tajjeb, fiċ-ċirkostanzi partikolari tal-lum. Biss, l-għan finali, kif sewwa ntqal mid-diplomazjoni Ċiniża, għandu jkun li ġġib il-partijiet madwar mejda sabiex dak li qed jinbena jieqaf: "Our purpose is to bring all parties involved in the nuclear issue back to the negotiating table". Dan huwa ferm importanti għalina. L-użu tal-armi potenti bħal dawn, apparti li jħajru oħrajn biex jużawhom, iġibu t-tmiem mhux biss tal-popli, imma ta' reġjuni sħaħ li jeffettwaw lid-dinja kollha. L-arma nukleari, anke jekk tista' tidher bħala deterrent, għandha l-effetti negattivi tagħha. Dmir morali u legali Dak iktar u iktar fix-xenarju preżenti, fejn il-Presidenza tal-Istati Uniti mhix l-ogħla livell ta' diplomazija. Gwerra oħra f'dan il-mument partikolari taf iddgħajjef, mhux tissoda, lid-dinja demokratika. Proprju għalhekk li tul din il-ġimgħa għandna minn naħa ma ninsewx dak li aħna u dak li nirrapprezentaw. Fuq l-oħra għandna ningħaqdu mal-bqija tad-dinja fejn tirrenja r-raġuni u jsir użu tal-istrumenti tad-diplomazija sabiex dak li qiegħed jidher inevitabbli jinżamm milli jseħħ. Għandna dmir morali u legali li, għax ġarrabna aħna stess inkunu parti minn dawk li jitkellmu favur l-użu tad-diplomazija, sabiex il-paċi u l-istabilità jkomplu jirrenjaw.
Il-ġimgħa ta' Santa Marija.